Malles, dapperes smeer vet vir jaarlikse Ysbeerswem | Netwerk24
Deur Alet Van Der Walt 21 Junie 2017 14:13
Bundu, die ysbeertjie, hou wag in die Sandrivier terwyl die swemmers die yskoue water ten bate van Engo Kinder- en Gesinsorg aandurfFoto: Alet van der Walt
Die dapperste swemmers in die land kan hulle gereed maak vir die Vrystaat se jaarlikse Ysbeerswem op 1 Julie in die Sandrivier.
Felix Burri, organiseerder van die byeenkoms, sê die watertemperatuur is op die oomblik 8.5 °C maar hy verwag die kouefronte wat voor 1 Julie oor die Vrystaat gaan beweeg, kan dit tot 7.5 °C laat daal.
Ongeveer 600 swemmers, talle in die kostuums van superhelde en ander karakters, sal weer op 1 Julie die water van die Sandrivier aandurf.Foto: Alet van der Walt
Dié jaarlikse swembyeenkoms by die Bundukamp langs die N1 buite Ventersburg, is ’n hoogtepunt op dapperes, malles en pretsoekers se kalender. Dit word vanjaar vir die 22ste keer aangebied en sowat 600 swemmers sal na verwagting deelneem.
Burri swem elke jaar eerste deur die rivier, waarna die ander swemmers hom volg.
Die geleentheid is ten bate van Engo Kinder- en Gesinsorg.
Die gewilde 4x4-kompetisie sal vanjaar aan Juanita van Zyl opgedra word, wat in Oktober dood is. Sy het jare lank gehelp om die geleentheid te reël.
Paramedici en menseredders uit Bloemfontein sal aan diens wees om die veiligheid van die swemmers en ander besoekers te verseker.
Burri het al heelwat navrae van swemmers van so ver as Kaapstad, Limpopo en KwaZulu-Natal ontvang. ’n Bus sal mense uit Bloemfontein na die geleentheid vervoer.
Voertuie betaal R50 hekgeld en swemmers betaal tot 11:30 R40 om te swem. Laatkommers moet R50 betaal. Die swem begin om 12:00.
Kinders onder tien jaar oud mag nie deelneem nie.
Rig navrae aan Burri by 082 851 4584.
Meer oor: Ventersburg | Vrystaat
Ysbere kan weer nader staan
Swemmers spartel in koue vir goeie saak